SCC อัดงบ 2.4 พันลบ. ซื้อหุ้น 29% ใน “CSA” หวังรุกขยายตลาดอินโดนีเซีย
SCC อัดงบ 2.4 พันลบ. ซื้อหุ้น “CSA” ผู้ดำเนินธุรกิจค้าปลีก-กระจายสินค้าวัสดุก่อสร้างในอินโดนีเซีย รวม 29% หวังขยายฐานธุรกิจเพิ่ม คาดเสร็จ Q3/61
16 ก.ค. 2561

นายรุ่งโรจน์ รังสิโยภาส กรรมการผู้จัดการใหญ่ บริษัท ปูนซิเมนต์ไทย จำกัด (มหาชน) หรือ SCC เปิดเผยว่า บริษัทได้บรรลุข้อตกลงแบบมีเงื่อนไขเพื่อเข้าซื้อหุ้น 29% ใน PT Catur Sentosa Adiprana Tbk (CSA) ซึ่งดำเนินธุรกิจหลัก 2 ประเภท ประกอบด้วยธุรกิจค้าปลีกสมัยใหม่และธุรกิจกระจายสินค้าวัสดุก่อสร้างและสินค้าเกี่ยวกับบ้านในตลาดอินโดนีเซียที่มีขนาดใหญ่และมีการเติบโตสูง
โดยธุรกรรมดังกล่าวคิดเป็นมูลค่า 1,035 พันล้านรูเปีย (ประมาณ 2,400 ล้านบาท) ซึงเป็นการเข้าซื้อหุ้นเพิ่มทุนออกใหม่และหุ้นเดิมของผู้ถือหุ้นรายใหญ่ในปัจจุบันและผู้ก่อตั้งบริษัทซึ่งจะยังคงเป็นผู้ถือหุ้นที่มีอำนาจควบคุมใน CSA คาดว่าธุรกรรมข้างต้นจะแล้วเสร็จในไตรมาส 3/61 เมื่อ CSA ได้ปฏิบัติตามเงื่อนไขบังคับก่อนเสร็จสมบูรณ์ การเข้าถือหุ้นดังกล่าว SCC จะดำเนินการผ่านบริษัทเอสซีจี รีเทล โฮลดิ้ง จำกัด ซึ่งเป็นบริษัทย่อยในธุรกิจซีเมนต์และผลิตภัณฑ์ก่อสร้างที่ SCC ถือหุ้นทั้งหมด
อนึ่ง CSA เป็นบริษัทจดทะเบียนในตลาดหลักทรัพย์อินโดนีเซียในชื่อย่อหลักทรัพย์ “CSAP.JK” ที่ประกอบธุรกิจร้านค้าปลีกสมัยใหม่สำหรับสินค้าเกี่ยวกับบ้านชื่อ Mitra 10 ซึ่งเปิดดำเนินการอยู่จำนวน 27 สาขา ในเมืองหลักส่วนใหญ่ของประเทศ รวมทั้งธุรกิจกระจายสินค้าที่มีเครือข่ายร้านค้าปลีกสำหรับสินค้าวัสดุก่อสร้างมากกว่า 30,000 แห่งทั่วประเทศ โดยในปี 2560 CSA มียอดขายรวมประมาณ 23,700 ล้านบาท และมีสินทรัพย์รวมมูลค่า 12,000 ล้านบาท
ทั้งนี้การเข้าถือหุ้นใน CSA ข้างต้น จะทำให้ SCC สามารถขยายฐานธุรกิจในตลาดอินโดนีเซียที่กำลังเติบโต อีกทั้งยังช่วยเสริมความแข็งแกร่งของการใช้ประโยชน์จากสินทรัพย์ของ SCC ในอินโดนีเซีย